Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 1 Pv 649/12/6613	Žiar nad Hronom, 18.3.2014
EEČ : 2-52-68-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona.

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako samostatne zárobkovo činná osoba, pod obchodným menom XXXXX XXXXX za zdaňovacie obdobie roku 2011 v lehote do 02.07.2012 neuhradil daň z príjmu fyzických osôb vo výške 4 127,45 € v neprospech štátneho rozpočtu XXXXX,   

lebo zanikla trestnosť činu.

Odôvodnenie:
	Poverený policajt Obvodného oddelenia PZ  Nová Baňa uznesením ČVS: ORP-1190/NB-ZH-2012 zo dňa  29.11.2012 podľa § 199 ods. 1 Trestného poriadku začal trestné stíhanie a podľa  § 206 ods. 1 Tr. por. vzniesol obvinenie XXXXX, za prečin nezaplatenia dane a poistného podľa § 278 ods. 1 Trestného zákona  na tom skutkovom základe, že ako samostatne zárobkovo činná osoba, pod obchodným menom XXXXX s XXXXX za zdaňovacie obdobie roku 2011 v lehote do 02.07.2012 neuhradil daň z príjmu fyzických osôb vo výške 4 127,45 € v neprospech štátneho rozpočtu XXXXX.    

	XXXXX vo svojom výsluchu zo dňa 31.01.2014 potvrdil, že dňa 07.06.2012 podal na Daňový úrad XXXXX  daňové priznanie k dani z príjmov fyzických osôb za obdobie roku 2011. Priznanú daň však nemohol odviesť v termíne do 02.07.2012, nakoľko nemal finančné prostriedky na jej zaplatenie. V septembri  2012 sa dohodol s daňovým úradom na splátkovom kalendári, kde uvedenú daň  postupne splácal, pričom poslednú splátku uhradil dňa 30.01.2014. Uvedeného konania ľutuje, problém vznikol z nedostatku finančných prostriedkov, keď musel uhrádzať aj iné záväzky. 
	
	Dodatočné splnenie daňovej povinnosti je preukázané okrem výpovede obvineného aj správou Daňového úradu XXXXX zo dňa 11.02.2014, v ktorej daňový úrad oznamuje, že obv. XXXXX ku dňu 11.02.2014 už nemá evidované žiadne nedoplatky na daniach, pričom daň z príjmov fyzických osôb za rok  2011 bola uhradená v celom rozsahu. 
	
Podľa § 86 ods. 1  písm. e) Trestného zákona  trestnosť trestného činu zaniká aj vtedy ak ide o trestný čin nezaplatenia dane a poistného podľa § 278 Trestného zákona, ak splatná daň a jej príslušenstvo boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

	Na základe týchto skutočností  som rozhodla tak, ako je uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viera Klimentová
prokurátorka